**Y CYNGOR DYSGU DIGIDOL CENEDLAETHOL**

**DOUBLETREE HILTON EXCEL, ARDAL DDOCIAU LLUNDAIN**

**26 IONAWR 2017**

|  |  |  |
| --- | --- | --- |
| **YN BRESENNOL** | |  |
| Janet Hayward [Cadeirydd] (JH) | Simon Billington (SBi) | **YMDDIHEURIADAU** |
| Catherine Kucia (CK) | Kay Morris (KM) | Dilwyn Owen (DO) |
| Ty Golding (TG) | Hannah Mathias (HM) | Paul Watkins (PW) |
| Simon Brown (SBr) | **LLYWODRAETH CYMRU** | Alyson Nicholson (AN) |
| Chris Britten (CB) | Ruth Meadows (RM) | Mike Jones (MJo) |
| Gary Beauchamp (GB) | Chris Owen (CO) | Karen Cornish (KC) |
| Alison Howells (AH) | Lloyd Hopkin (LH) | Marian Jebb (MJe) |
| Gareth Dacey (GD) | Chris Roderick (CR) |  |

1. **Croeso**
   1. Croesawodd JH yr aelodau i'r cyfarfod a diolchodd iddynt am deithio i Lundain.
2. **Rhaglen Dysgu yn y Gymru Ddigidol - Chris Owen** 
   1. Tynnodd CO sylw at y profion addasol newydd ar-lein y bwriedir eu treialu yn ystod 2018 a'u cyflwyno'n llawn drwy gydol 2019. Pennir cwmpas penodol i'r prosiect er mwyn sicrhau ei lwyddiant.
   2. Cyflwynir parthau newydd ar Hwb, a fydd yn ymdrin ag amrywiol feysydd o'r cwricwlwm, gan gynnwys gwyddoniaeth a mathemateg gyda'r posibilrwydd y caiff eraill eu cyflwyno yn y dyfodol.
   3. Dangosodd CO y fideo newydd yn rhoi trosolwg o Hwb a luniwyd gan CDSM i'w lansio yn Sioe BETT. Mae'r fideo yn tynnu sylw at y nodweddion newydd a gyflwynwyd yn ddiweddar.
   4. Awgrymwyd y dylid cynnwys brandio amlycach yn y fideo.
   5. Caiff y fideo pum munud o hyd ei rannu'n adrannau 40 eiliad yn y dyfodol agos, i'w lanlwytho i'r llwyfan fel fideos help byr a rhoddir cyhoeddusrwydd iddynt drwy Twitter.

**Ystadegau Hwb**

* 1. Nododd CO fod yr ystadegau uchaf erioed wedi'u cyflawni ym mis Tachwedd, a bod ffigurau mis Rhagfyr hefyd yn uchel, er bod mis Rhagfyr yn gyffredinol yn fis tawel.

**Adolygu cynnwys**

* 1. Cadarnhaodd CO fod holl gynnwys Hwb a'r adnoddau ar Hwb wrthi'n cael eu hadolygu ar hyn o bryd er mwyn sicrhau eu bod yn briodol ac yn addas, gyda'r Cyfnod Sylfaen wedi'i gwblhau a deunyddiau Cyfnod Allweddol 4 i'w hystyried nesaf.

**Ffrydiau gwaith Hwb**

* 1. O ran datblygiadau byrdymor mewn perthynas â'r llwyfan, bydd ffocws ar broffiliau defnyddwyr a gwella taith defnyddwyr, gan gynnwys darparu mwy o nodweddion teilwra.
  2. Consol hunanwasanaeth O365 - bwriedir cynnal gweithdai pellach i ystyried y camau nesaf ym mis Chwefror.

**Parth Diogelwch Ar-lein**

* 1. [Mae'r Parth Diogelwch newydd Ar-lein](http://hwb.wales.gov.uk/onlinesafety) yn dod â'r holl nodweddion diogelwch ar-lein blaenorol ynghyd, gan ychwanegu adnoddau pellach fel Rhwydweithiau a chalendr digwyddiadau.
  2. Nododd HM mai dysgwyr ifancach sydd i'w gweld fwyaf ar y safle ar hyn o bryd. Nododd CO fod y parth wedi'i anelu at bob grŵp oedran ac y bydd yn ymddangos yn fwy cymysg wrth i fwy o gynnwys gael ei ychwanegu.
  3. Gofynnodd CO i'r aelodau fwrw golwg dros y parth a chyflwyno unrhyw sylwadau i'r ysgrifenyddiaeth.

**Cam Gweithredu: Yr aelodau i gyflwyno sylwadau ar y Parth Diogelwch Ar-lein.**

**Digwyddiad Diwrnod Defnyddio’r Rhyngrwyd yn Fwy Diogel 2017**

* 1. Lynn Neagle fydd yn cynnal y digwyddiad eleni yn y Senedd dros ginio ar 7 Chwefror. Bydd y siaradwyr yn cynnwys:
     + Ysgrifennydd Addysg y Cabinet, Kirsty Williams AC, a fydd hefyd yn cyhoeddi [enillydd cystadleuaeth logo'r Parth Diogelwch Ar-lein](http://hwb.wales.gov.uk/onlinesafety/news/article/7a6b13d3-5f1b-4015-b52e-69c6fc786ccf);
     + Sally Holland, Comisiynydd Plant Cymru;
     + Kellie Williams, Arweinydd Digidol Gwasanaeth Effeithiolrwydd a Gwella Ysgolion Gogledd Cymru;
     + David Wright, Cyfarwyddwr Canolfan Rhyngrwyd Mwy Diogel y DU.

**Digwyddiad Dysgu Digidol Cenedlaethol 2017**

* 1. Rhoddodd CO drosolwg o'r dull gweithredu newydd a ddefnyddir ar gyfer y digwyddiad eleni. Caiff y 350-400 o gyfranogwyr eu rhannu'n ddau grŵp, gyda hanner yn mynd i ddigwyddiad ar ffurf marchnad, a'r hanner arall yn mynd i weithdai a fydd yn gysylltiedig ag amrywiol feysydd y Fframwaith Cymhwysedd Digidol.
  2. Bydd y diwrnod yn dechrau gyda phrif araith gan Ysgrifennydd Addysg y Cabinet, ac yn gorffen gyda phrif araith arall nad yw wedi'i chadarnhau hyd yn hyn. Mae amrywiol Feistri seremonïau yn cael eu hystyried ar gyfer y diwrnod.
  3. Gofynnodd CO am awgrymiadau gan yr aelodau mewn perthynas â'r canlynol:
* Prif siaradwyr
* Prif themâu
* Gweithdai

**Cam Gweithredu: Yr aelodau i gyflwyno awgrymiadau ar gyfer siaradwyr, gweithdai a themâu ar gyfer y Digwyddiad Dysgu Digidol Cenedlaethol eleni.**

* 1. Teimlwyd y byddai'n bwysig iawn sicrhau bod cynrychiolydd o Estyn yn bresennol, o bosibl er mwyn sôn am yr adroddiad blynyddol diweddaraf, er mwyn tynnu sylw at y negeseuon allweddol.
  2. Awgrymwyd hefyd, wrth gynnig dewisiadau ar gyfer gweithdai ymlaen llaw, y dylai'r disgrifiadau ganolbwyntio mwy ar ddeilliannau llythrennedd a rhifedd, yn hytrach na thechnoleg yn unig, gan y dylai hyn fod yn fwy perthnasol a defnyddiol i athrawon sy'n eu cyflwyno'n ehangach ar draws y cwricwlwm.
  3. Nodwyd bod angen gwneud mwy i ledaenu negeseuon allweddol mewn ysgolion cyfan, gan y bydd y rhan fwyaf o'r rheini a fydd yn bresennol eisoes wedi derbyn y manteision yn llwyr, ond bydd angen iddynt gyfleu negeseuon i'w priod Uwch Dimau Arwain.

**Gwobrau Dysgu Digidol Cenedlaethol 2017**

* 1. Bydd y categorïau ar gyfer gwobrau eleni yr un peth â'r categorïau yn 2016.
  2. Bydd y broses gyflwyno yn dechrau ar 13 Chwefror ac yn dod i ben ar 7 Ebrill, a chaiff pob categori ei hyrwyddo drwy sianeli cyfryngau cymdeithasol am wythnos.
  3. Cyflwynodd RM fanylion y cynigion ar gyfer cyflwyno'r Gwobrau o dan faner "gwobrau addysgu" newydd ehangach o 2018 ymlaen. Os cytunir ar hynny, byddai enillwyr y gwobrau yn cael eu cyhoeddi ym mis Mai 2018 a gellid o bosibl eu gwahodd i wneud cyflwyniadau fel rhan o weithdai yn ystod y Digwyddiad Dysgu Digidol Cenedlaethol yn ystod tymor yr haf. Cyflwynir cynigion mwy pendant yn hyn o beth i'r Cyngor yn ddiweddarach.

1. **Digidol ym mhob rhan o'r Cwricwlwm newydd - Lloyd Hopkin** 
   1. Nododd LH fod y grwpiau Meysydd Dysgu a Phrofiad wedi cyfarfod am y tro cyntaf yr wythnos diwethaf, ac y disgwylir i'r gwaith o ddatblygu'r fframweithiau lefel uchel ar gyfer pob Maes Dysgu a Phrofiad gael ei gwblhau erbyn mis Mehefin 2017.
   2. Y nod yw y bydd hanner yr Arloeswyr Digidol yn datblygu 'syniadau ar gyfer tasgau ystafell ddosbarth' er mwyn rhoi syniad cryno i athrawon sut y gellir cyflawni amrywiol elfennau'r Fframwaith Cymhwysedd Digidol. Fodd bynnag, pwysleisiwyd mai dim ond syniadau oedd y rhain, yn hytrach na chynlluniau gwersi, ac mai manylion cyfyngedig a roddwyd er mwyn annog athrawon i'w cysylltu â themâu/cynlluniau presennol a'u gwneud yn fwy perthnasol a phenodol i'w disgyblion.
   3. Codwyd pryderon am y syniadau hyn ar gyfer tasgau ystafell ddosbarth a'r ffordd y gallent atal athrawon rhag dangos arloesedd. Gellid ystyried bod hyn yn ofyniad sylfaenol/blwch ticio i athrawon ei gyflawni.
   4. Nododd LH y câi hyn ei drafod gyda'r Grŵp Arloeswyr Digidol ac y caiff y mater ei drafod eto gan y Cyngor yn ddiweddarach.
   5. Gofynnodd HM a oedd yn briodol rhestru adnoddau a rhaglenni penodol fel y gwnaed yn fersiwn drafft cynnar y cynlluniau ac awgrymodd y dylid eu dileu.
   6. Cafwyd adborth cadarnhaol am y Fframwaith Cymhwysedd Digidol yn gyffredinol, gan nodi bod y diben a'r bwriad wedi'u cyfleu'n gwbl glir ac y bydd hyn yn arwain y ffordd o ran datblygu a chyflwyno'r cwricwlwm newydd yn dilyn adolygiad yr Athro Donaldson. Fodd bynnag, codwyd pryderon y gallai hyn amharu ar y cwricwlwm TG-benodol.

**Y Cynnig Dysgu Proffesiynol**

* 1. Rhoddodd LH drosolwg o'r Cynnig sy'n cael ei ddatblygu gan hanner arall yr ysgolion arloesi Digidol. Mae hyn yn ymwneud â'r cyfleoedd hyfforddi i'w cynnig i athrawon y mae angen cymorth arnynt wrth gyflwyno'r Fframwaith Cymhwysedd Digidol.

**Cam Gweithredu: Yr aelodau i gyflwyno unrhyw sylwadau am y Cynnig Dysgu Proffesiynol i'r Ysgrifenyddiaeth.**

**Adnodd Mapio'r Cwricwlwm**

* 1. Cadarnhaodd LG y bydd Adnodd Mapio'r Cwricwlwm ar gael i'w weld maes o law.

**Cam Gweithredu: Yr Ysgrifenyddiaeth i rannu Adnodd Mapio'r Cwricwlwm drwy'r wefan gydweithredu.**

**Adnodd hunanasesu**

* 1. Rhoddodd CO drosolwg o'r adnodd hunanasesu - a fydd yn helpu athrawon i nodi bylchau yn eu hyder o ran cymhwysedd digidol.
  2. Mae'r adnodd ar gael drwy Hwb ar hyn o bryd, er na roddir cyhoeddusrwydd i hyn hyd nes y gwneir rhagor o newidiadau. Mae'r newidiadau yn cynnwys y canlynol:
     1. Caiff y disgrifiadau, er mwyn helpu athrawon i bennu eu lefel bresennol, eu hehangu er mwyn sicrhau eu bod yn gliriach.
     2. Dylid hefyd ddarparu dolenni i adnoddau defnyddiol er mwyn gwella gwybodaeth athrawon.
  3. Bydd uwch dimau arwain yn gallu gweld lefelau/galluoedd canfyddedig eu staff, er y caiff yr holl ystadegau uwchben hyn (o lefel awdurdodau lleol ac yn uwch) eu cyflwyno ar ffurf ddienw.
  4. Mynegodd rhai aelodau bryder y gallai athrawon gyflwyno sgoriau uwch na'u sgoriau gwirioneddol, os byddant yn gwybod y gall eu penaethiaid weld y sgoriau hyn. Pwysleisiwyd mai dim ond adnodd datblygu yw'r adnodd hwn i helpu athrawon i nodi unrhyw fylchau yn eu gwybodaeth ac i gynnig arweiniad a chymorth i ymdrin â'r bylchau hyn drwy becynnau hyfforddiant a chymorth priodol.
  5. Diben cyffredinol yr adnodd hwn yw llywio'r Cynnig Dysgu Proffesiynol a chodi proffil unrhyw faterion penodol ar lefel ysgolion, ALlau neu Gonsortia Addysg Rhanbarthol, ond **ni** fyddant yn gweithredu fel adnodd atebolrwydd.
  6. Awgrymwyd y dylid diwygio'r graddfeydd lefel er mwyn cynnwys graddfa esgynnol, statws coch, ambr gwyrdd neu er mwyn troi'r pump opsiwn yn bedwar opsiwn, er mwyn atal unrhyw ymatebion "cyfartalog".

**Cam Gweithredu: Yr Ysgrifenyddiaeth i ddosbarthu gohebiaeth am yr adnodd Hunanasesu.**

1. **Camau gweithredu yn deillio o'r cyfarfod diwethaf (13 Rhagfyr 2016)**

|  |  |  |
| --- | --- | --- |
| Cyf | Perchennog | Cam gweithredu |
| 2.1 | CR | **Yr Ysgrifenyddiaeth i ychwanegu pedwar diben a chynrychiolwyr Llywodraeth Cymru i'r Cylch Gorchwyl**.  *Diwygiwyd y Cylch Gorchwyl a'i lanlwytho i'r wefan gydweithredu - yr aelodau i gyflwyno unrhyw sylwadau i'r ysgrifenyddiaeth erbyn dydd Gwener 10 Mawrth.* |
| 3.2 | Aelodau | **Yr aelodau i gynnig awgrymiadau i randdeiliaid y gall Tîm Cynnwys Hwb greu dolenni ar eu cyfer.** |
| 3.7 | Aelodau | **Yr aelodau i gynnig unrhyw awgrymiadau ar gyfer gwesteion HwbMeet i'r ysgrifenyddiaeth.** |
| 3.8 | Aelodau | **Yr aelodau i gynnig unrhyw awgrymiadau ar gyfer prif siaradwyr yn y Digwyddiad Dysgu Digidol Cenedlaethol i'r ysgrifenyddiaeth.** |
| 4.4 | KC | **KC i ddarparu rhestr o aelodau'r Grwpiau Meysydd Dysgu a Phrofiad.**  *Lanlwythwyd rhestr o aelodau Meysydd Dysgu a Phrofiad i'r wefan gydweithredu.* |
| 7.2 | CR | **Yr Ysgrifenyddiaeth i lunio a dosbarthu rhestr o gyflawniadau'r Cyngor drwy gydol blwyddyn academaidd 2015-16 ar gyfer y cyfarfod nesaf.**  *Lanlwythwyd rhestr o gyflawniadau i'r wefan gydweithredu - papur ar gyfer y cyfarfod ar 26 Ionawr.* |
| 7.3 | RM/CR | **RM/Ysgrifenyddiaeth i rannu gohebiaeth newydd am y Fframwaith Cymhwysedd Digidol.**  *Lanlwythwyd dolen i'r ddogfen Cwestiynau Cyffredin newydd am y Fframwaith Cymhwysedd Digidol i'r wefan gydweithredu.* |

1. **Y Tasglu Newyddion a Gwybodaeth Digidol** 
   1. Rhoddodd HM drosolwg cryno o gylch gwaith y Tasglu, a gaiff ei gadeirio gan Leighton Andrews. Ei nod yw pennu ffyrdd o wella'r trefniadau ymgysylltu rhwng y cyhoedd a'r Cynulliad Cenedlaethol, drwy ddefnyddio gwasanaethau digidol a llwyfannau fel y cyfryngau cymdeithasol, a bydd yn ofynnol iddo gyflwyno ei ganfyddiadau erbyn Pasg 2017.
   2. Nododd HM y caiff straeon newyddion yn y dyfodol eu hysgrifennu i apelio at gynulleidfa ehangach am faterion y gall y cyhoedd uniaethu â hwy, megis themâu cymunedol, yn hytrach na biliau sy'n cael eu pasio a Busnes cyffredinol y Cynulliad.
   3. Mae'r Grŵp hefyd yn bwriadu ystyried ac argymell y ffyrdd mwyaf effeithiol y gall y Cynulliad gyflwyno newyddion a gwybodaeth ddiddorol a hygyrch am ei waith er mwyn gwella lefelau dealltwriaeth y cyhoedd a lefelau ymgysylltu â chynulleidfaoedd sydd wedi'u hymddieithrio o wleidyddiaeth a materion Cymreig ar hyn o bryd.
   4. Gofynnodd HM am unrhyw awgrymiadau o ran sut y gellid cyflawni hyn. Roedd y syniadau yn cynnwys y canlynol:
      * + fideos Youtube tebyg i CGPGrey, sy'n egluro materion cymharol gymhleth mewn ffordd hwyliog a syml, sy'n ddigon hawdd i unrhyw un ei deall;
        + sefydlu senedd y bobl, yn debyg i'r un sydd ar waith yn Iwerddon;
        + o bosibl ailsefydlu'r Senedd Ieuenctid sy'n annog disgyblion i gymryd rhan mewn lleoliad Senedd/Cynulliad, gan roi cyfle iddynt fagu profiad a gweld yn uniongyrchol beth sy'n digwydd.
        + ACau yn creu cysylltiadau cyfeillio gydag ysgolion er mwyn meithrin cysylltiadau pellach â chymunedau, gan gynnal sesiynau holi ac ateb gyda dysgwyr - naill ai'n bersonol neu ar ffurf rithwir gan ddefnyddio skype.
        + Gwahodd ysgolion i ddod i sesiynau yn y Senedd, yn yr un ffordd ag y caiff ysgolion yn Lloegr eu gwahodd i ymweld â'r Senedd yn San Steffan.
        + Teithiau mwy technolegol o'r Senedd ac adeilad y Pierhead - gan gynnwys o bosibl fodiwlau adrodd straeon y gellir gwrando arnynt drwy ddyfais droi.
        + Mwy o waith ymgysylltu gyda'r Comisiynydd Plant er mwyn helpu i wella'r trefniadau ar gyfer ymgysylltu â phlant ac ysgolion.

**Crynodeb o'r Camau Gweithredu (26 Ionawr 2017)**

|  |  |  |
| --- | --- | --- |
| **Cyf** | **Perchennog** | **Cam Gweithredu** |
| 2.12 | Aelodau | Yr aelodau i gyflwyno sylwadau ar y Parth Diogelwch Ar-lein. |
| 2.16 | Aelodau | Yr aelodau i gyflwyno awgrymiadau ar gyfer siaradwyr, gweithdai a themâu ar gyfer y Digwyddiad Dysgu Digidol Cenedlaethol eleni. |
| 3.7 | Aelodau | Yr aelodau i gyflwyno unrhyw sylwadau am y Cynnig Dysgu Proffesiynol i'r Ysgrifenyddiaeth. |
| 3.8 | Ysgrifenyddiaeth | Yr Ysgrifenyddiaeth i rannu Adnodd Mapio'r Cwricwlwm drwy'r wefan gydweithredu. |
| 3.14 | Ysgrifenyddiaeth | Yr Ysgrifenyddiaeth i ddosbarthu gohebiaeth am yr adnodd Hunanasesu. |